Kommissionens forordning (EF) nr. 258/2002
af 12. februar 2002
om fastsættelse for produktionsåret 2001 af indkomsttab og de præmier, der skal anvendes pr. moderfår og pr. moderged i medlemsstaterne, og betaling af den særlige støtte for fåre- og gedeopdræt i visse ugunstigt stillede områder i EU
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2467/98 af 3. november 1998 om den fælles markedsordning for fåre- og gedekød(1), ændret ved forordning (EF) nr. 1669/2000(2), særlig artikel 5, stk. 6,
under henvisning til Rådets forordning (EF) nr. 1454/2001 af 28. juni 2001 om særlige foranstaltninger for visse landbrugsprodukter til fordel for De Kanariske Øer og om ophævelse af forordning (EØF) nr. 1601/92 (Poseican)(3), særlig artikel 6, og
ud fra følgende betragtninger:
(1) Forordning (EF) nr. 2467/98 erstattes af Rådets forordning (EF) nr. 2529/2001 af 19. december 2001 om den fælles markedsordning for fåre- og gedekød(4). Ifølge artikel 31 i forordning (EF) nr. 2529/2001 anvendes forordning (EF) nr. 2467/98 fortsat på produktionsåret 2001.
(2) Ifølge artikel 5, stk. 1 og 5, i forordning (EF) nr. 2467/98 ydes der en præmie til udligning af eventuelle indkomsttab, som producenter af fårekød, og i visse områder også gedekødsproducenter, har lidt. Disse områder er angivet i bilag I til forordning (EF) nr. 2467/98 og i artikel 1 i Kommissionens forordning (EF) nr. 2738/1999 af 21. december 1999 om fastlæggelse af de bjergområder, i hvilke præmien til gedekødsproducenterne ydes(5).
(3) Medlemsstaterne har i medfør af artikel 5, stk. 6, i forordning (EF) nr. 2467/98 ved Kommissionens forordning (EF) nr. 1066/2001(6) fået bemyndigelse til at udbetale et forskud på præmien og på den særlige støtte og ved Kommissionens forordning (EF) nr. 1992/2001(7) fået bemyndigelse til at udbetale endnu et forskud på præmien for producenter af fårekød og gedekød. De endelige præmier, der skal udbetales for produktionsåret 2001, bør derfor fastsættes.
(4) Ifølge artikel 5, stk. 2, i forordning (EF) nr. 2467/98 beregnes størrelsen af præmien pr. moderfår for producenter af tunge lam ved at multiplicere det indkomsttab, der er omhandlet i stk. 1, andet afsnit, i denne artikel, med en koefficient, som udtrykker den årlige gennemsnitsproduktion af kød af tunge lam pr. moderfår, der producerer disse lam, opgjort pr. 100 kg slagtet vægt. Artikel 5, stk. 3, i denne forordning fastsætter koefficienten for producenter af lette lam til 80 % af koefficienten for producenter af tunge lam. Artikel 5, stk. 5, i den nævnte forordning fastsætter også beløbet pr. hundyr for gedekødsproducenter til 80 % af præmien pr. moderfår for producenter af tunge lam.
(5) Ifølge artikel 13 i forordning (EF) nr. 2467/98 nedsættes præmien med incidensen på basisprisen af den koefficient, der er omhandlet i stk. 2 i denne artikel. Denne koefficient er ifølge artikel 13, stk. 4, på 7 %.
(6) Rådet indførte ved sin forordning (EØF) nr. 1323/90(8), senest ændret ved forordning (EF) nr. 193/98(9), særlig støtte for fåre- og gedeopdræt i visse ugunstigt stillede områder i EU. Denne forordning fastsætter, at støtten ydes på de samme vilkår som præmien for producenter af fårekød og gedekød.
(7) Forordning (EF) nr. 1454/2001 omhandler anvendelse af særlige foranstaltninger for landbrugsproduktionen på De Kanariske Øer. Disse foranstaltninger indebærer ydelse af et tillæg til den præmie, der udbetales til producenter af lette lam og modergeder, på samme vilkår som dem, der gælder for ydelse af den præmie, som er omhandlet i artikel 5 i forordning (EF) nr. 2467/98. I overensstemmelse med disse vilkår kan Spanien udbetale præmietillægget.
(8) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Får og Geder -
UDSTEDT FØLGENDE FORORDNING:
Artikel 1
Forskellen mellem basisprisen minus incidensen af den koefficient, der er omhandlet i artikel 13, stk. 2, i forordning (EF) nr. 2467/98, og EU's markedspris i produktionsåret 2001 var på 57,108 EUR pr. 100 kg.
Artikel 2
Den koefficient, der er omhandlet i artikel 5, stk. 2, i forordning (EF) nr. 2467/98, fastsættes til 15,91 kg.
Artikel 3
Præmierne for produktionsåret 2001 er:
TABELPOSITION
Artikel 4
Ifølge artikel 1, stk. 1, i forordning (EØF) nr. 1323/90 kan medlemsstaterne udbetale en særlig støtte til producenter af fårekød og gedekød i ugunstigt stillede områder som omhandlet i Rådets forordning (EØF) nr. 3493/90(10). Denne støtte eller eventuelt restbeløbet af denne støtte, hvis der er udbetalt forskud efter forordning (EF) nr. 1066/2001, skal være udbetalt før 15. oktober 2002.
Artikel 5
Ifølge artikel 6 i forordning (EF) nr. 1454/2001 er præmietillægget for produktionsåret 2001, der skal ydes til producenter af lette lam og af gedekød på De Kanariske Øer, på 2,481 EUR pr. moderfår og/eller moderged.
Artikel 6
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. februar 2002.